作者:韓愈
標題:秋雨聯句
內容:萬木聲號呼，百川氣交會。——孟郊庭翻樹離合，牖變景明藹。——韓愈潈瀉殊未終，飛浮亦雲泰。——孟郊牽懷到空山，屬聽邇驚瀨。——韓愈簷垂白練直，渠漲清湘大。——孟郊甘津澤祥禾，伏潤肥荒艾。——韓愈主人吟有歡，客子歌無奈。——孟郊侵陽日沈玄，剝節風搜兌。——韓愈坱圠遊峽喧，颼飀臥江汰。——孟郊微飄來枕前，高灑自天外。——韓愈蛩穴何迫迮，蟬枝掃鳴噦。——孟郊楥菊茂新芳，徑蘭銷晚馤。——韓愈地鏡時昏曉，池星競漂沛。——孟郊歡呶尋一聲，灌注咽群籟。——韓愈儒宮煙火濕，市舍煎熬忲。——孟郊臥冷空避門，衣寒屢循帶。——韓愈水怒已倒流，陰繁恐凝害。——孟郊憂魚思舟楫，感禹勤畎澮。——韓愈懷襄信可畏，疏決須有賴。——孟郊筮命或馮蓍，蔔晴將問蔡。——韓愈庭商忽驚舞，墉禜亦親酹。——孟郊氛醨稍疏映，雺亂還擁薈。陰旌時摎流，帝鼓鎮訇磕。——韓愈棗圃落青璣，瓜畦爛文貝。貧薪不燭灶，富粟空填廥。——韓愈秦俗動言利，魯儒欲何匄。深路倒羸驂，弱途擁行軑。——孟郊毛羽皆遭凍，離褷不能翽。翻浪洗虛空，傾濤敗藏蓋。——孟郊吾人猶在陳，僮僕誠自鄶。因思徵蜀士，未免濕戎旆。——韓愈安得發商飆，廓然吹宿靄。白日懸大野，幽泥化輕壒。——韓愈戰場暫一干，賊肉行可膾。——韓愈搜心思有效，抽策期稱最。豈惟慮收穫，亦以求顛沛。——孟郊禽情初嘯儔，礎色微收霈。庶幾諧我願，遂止無已太。——韓愈